Tapahtumien yö tarjoaa torstaina, 8.8.2013, taas kaikennäköistä kaupunkikarnevalistista ohjelmaa pitkin Tamperetta. Ohjelmannumeroista löytyy myös mediamuseo Rupriikissa järjestettävä pelimaratoni, jossa pelataan uusia suomipelejä.

Kello 13-21 välisenä aikana UTAPLAYn järjestämässä maratonissa väännetään kahdeksan tunnin putkessa kahta tuoretta kotimaista:

Rescue 2013: Everyday Heroes -pelissä pääset johtamaan paloasemaa. Palopäällikkönä vastuullasi on varautua onnettomuuksiin rekrytoimalla ja kouluttamalla joukkojasi, ostamalla ja ylläpitämällä pelastuskalustoa sekä somistamalla ja parantelemalla paloasemaasi. Tule testaamaan onko sinusta sankariksi! Ikäsuositus pelille on 12 vuotta.

Useita palkintoja ja kunniamainintoja kahminut indiepeli The Swapper johdattaa sinut pirullisten arvoitusten äärelle. Tunnelmallisessa scifi-elokuvista ammennetussa hengessä pääset kloonaamaan itseäsi ja kontrolloimaan kloonejasi. Anna psykologisen mysteerin kietoa sinut pauloihinsa! Emme suosittele peliä perheen pienimmille.

21.00 – 22.00 Pelinkehittäjät Olli Harjola (The Swapper, Facepalm Games) ja Mikko Tyni (Rescue, Fragment Productions) puhuvat pelien tekoprosessista.

Facebook-sivun kautta kuka tahansa halukas voi myös varata itselleen puolen tunnin mittaisen pelivuoron haluamassaan pelissä.

Lisätietoja: Pelimaratoni